Lauri Hakala valmensi Sloveniassa kaudella 2013–2014.
**Lauri Hakala** (s. 23. elokuuta 1982) on suomalainen lentopallovalmentaja. Polvivammaan vuonna 2011 päättyneen peliuran aikana Hakala valittiin muun muassa Yhdysvaltojen NCAA-yliopistosarjan All-American-tähdistöön vuonna 2006 ja sekä Sveitsin liigan vuoden pelaajaksi vuonna 2008. Rantalentopallossa Hakala saavutti kuusi SM-mitalia.

Seuratasolla Hakala on ollut apuvalmentajana Yhdysvalloissa Pepperdine Universityssä, Venäjällä Dinamo Kazanissa ja Sloveniassa ACH Volleyssa. Maajoukkuetasolla Hakala on ollut apuvalmentajana Hollannin naisten, ja Slovenian miesten lentopallomaajoukkueessa. Päävalmentajana Hakala toimi Suomen maajoukkueessa Bakun Euroopan kisoissa 2015. 

Päävalmentajana Hakala valmensi LEKA Volleyta kotimaan mestaruusliigassa kolmen kauden ajan 2014–2017. Marraskuussa 2016 Hakala joutui loppukauden kestäneelle sairauslomalle. Hakala palasi valmennukseen kesällä 2017, kun hän liittyi Hollannin naisten maajoukkueen valmennustiimiin. Kaudella 2017–2018 Hakala toimi jälleen päävalmentajana, tällä kertaa Ruotsin Elitserienissä. Uuden seuran nimi on Sollentuna VK. Kauden päätteeksi Hakala valittiin miesten vuoden valmentajaksi Ruotsissa. Maajoukkuekauden 2018 hän toimi Suomen naisten maajoukkueessa apuvalmentajana. Keväällä 2019 Hakala aloitti työt Suomen Olympiakomiteassa, joukkuepelien lajiryhmävastaavana.

Valmennusura
------------

Jo peliuransa aikana Hakala oli aktiivinen lentopallon ja urheiluvalmennuksen kehittäjä. Hän istui kaksi kautta Lentopalloliiton hallituksessa (2009–2011) ja kirjoitti valmennusaiheista blogia ennen penkin päähän siirtymistä.

Lentopallouransa Hakala päätti kesällä 2011, minkä jälkeen hän siirtyi lopullisesti valmentajan hommiin. Ensiksi hän valmensi Yhdysvaltain yliopistosarjan kestomenestyjiin kuuluvassa Pepperdine Universityn riveissä kaudella 2011–2012. Hakala toimi yliopistojoukkueen apuvalmentajana Yhdysvaltain olympia- ja MM-kultavalmentaja Marv Dunphyn alaisuudessa. Dunphy voitti urallaan lisäksi viidesti Yhdysvaltain NCAA- mestaruuden.

Kaudella 2012–2013 Hakala työskenteli venäläisen naislentopallojoukkue Dinamo Kazanin riveissä vapaaehtoisena valmentajana. Kazan voitti sekä Venäjän Superliigan että Cupin. Lisäksi joukkue eteni Mestareiden liigassa puolivälieriin asti.

Venäjältä Hakala jatkoi Slovenian lentopalloliigaan, jossa hän toimi ACH Volley Ljubljanan apuvalmentaja kauden 2013–2014. Kausi päättyi Slovenian mestaruuteen. Hakala toimi myös Slovenian miesten lentopallomaajoukkueen apuvalmentajana kevään ja kesän 2014. Täten hän oli ACH:n päävalmentaja Luka Slaben aisaparina sekä ACH:ssa, että Slovenian maajoukkueessa.

Kuopiolaisen LEKA Volleyn päävalmentajaksi Hakala kiinnitettiin kaudeksi 2014–2015. LEKA Volley sijoittui seurahistoriansa ensimmäisellä liigakaudella seitsemänneksi ja putosi puolivälierissä jatkosta mestaruuden voittaneelle Kokkolan Tiikereille. Pian LEKA Volleyn ensimmäisen liigakauden jälkeen julkaistiin Hakalan kahden vuoden jatkopesti. Hakala valmensi LEKAn toisella kaudellaan runkosarjan neljänneksi. Pudotuspeleissä LEKA hävisi pronssiottelut Hurrikaanille voitoin 2–0.

Kesällä 2015 Hakala toimi Suomen B-maajoukkueen päävalmentajana Euroopan kisoissa. Tehtävään hänet valitsi A-maajoukkueen päävalmentaja Tuomas Sammelvuo, joka johti A-maajoukkueen peliä samaan aikaan lentopallon Maailmanliigassa. Sammelvuo perusteli valintaa muun muassa Hakalan kansainvälisellä kokemuksella, sekä hänen kanssaan samansuuntaisella valmennusfilosofialla. Vuotta myöhemmin Hakala oli kuukauden päivät A-maajoukkueen valmennusryhmän apuna lentopallomaajoukkueen valmistautuessa kesän Maailmanliigan otteluihin.

Hakalan kolmas kausi LEKAn peräsimessä keskeytyi marraskuussa 2016, kun hän päätyi pitkälle sairauslomalle. Valmennusvastuun LEKAssa otti Tapio Nissi. Hakala palasi valmennukseen kesällä 2017, kun Hollannin naisten maajoukkue julkisti uuden staffinsa ennen World Grand Prix'n alkua. Rion 2016 olympianelonen Hollanti sijoittui myös WGP:ssa kuuden parhaan joukkoon. Lisäksi se lunasti paikan 2017 MM-kisoihin voittamalla Rotterdamin karsintaturnauksen.  Kaudet 2017–2019 Hakala valmensi seuratasolla Ruotsin Elitserienissä, seurassa Sollentuna VK. Kevällä 2019 Hakala aloitti työt Suomen Olympiakomiteassa, joukkuepelien lajiryhmävastaavana.

Pelaajaura
----------

Lauri Hakala aloitti uransa ulkomailla ennen kuin ehti pelata kotimaisessa pääsarjassa. Hakala pelasi saksalaisseura Bad Saulgaun riveissä kaudella 2001–2012. Seura nousi Saksan korkeimmalle sarjatasolle Bundesliigaan kauden päätteeksi. Suomalaispeluri jatkoi Bad Saulgaun riveissä kaudella 2002–2003, mutta loukkaantuminen päätti hänen pelinsä varhain Saksan pääsarjassa. Kahden polvileikkauksen jälkeen Hakala palasi keväällä takaisin kotimaahansa suorittamaan asepalveluksen. Varusmiespalveluksensa aikana Hakala pelasi lentopalloliigassa Napapiirin Pallokettujen riveissä kauden 2003–2004. Syksyllä 2004 Hakala muutti Havaijin Honoluluun opiskellakseen ja pelatakseen Yhdysvalloissa.

Kaudet 2005–2007 Hakala edusti University of Hawai'i Warriors- joukkuetta. Kauden 2005–2006 päätteeksi Hakala valittiin All-American- pelaajana liigan 1-tähdistöön. Suomalaispelaajista kyseisen arvostuksen on saanut vain naislentopalloilija Mariliisa Salmi BYU:ssa 1980-luvulla.

Kaudeksi 2007–2008 Hakala palasi Eurooppaan ja siirtyi Sveitsin NLA:ssa pelaavan Lausanne Université Clubin riveihin. Sveitsissä hän voitti kaudella 2007–2008 liigan mestaruuden lisäksi myös cup-kultaa. Lisäksi hänet valittiin vuoden lentopalloilijaksi Sveitsissä. Lausanne nousi liigahistorian ensimmäisenä joukkueena 0–3-tappioasemasta voittoon finaalisarjassa. Sveitsin kauden jälkeen Hakala päätyi olkapääleikkaukseen. Kauden 2008–2009 alun hän toimi Kempeleen Lentopallon apuvalmentaja toipuessaan leikkauksesta. Kuntouduttuaan hän esiintyi Isku-Volleyn paidassa. Isku voitti SM-pronssia sekä Suomen Cupin hopeaa.

Kauden jälkeen Hakala siirtyi Belgian Aquacare Haleniin vuodeksi, kunnes palasi jälleen takaisin Suomeen ja oululaisen Ettan riveihin. Liiganousija Etta ylsi runkosarjan 8. sijalta Mestaruusliigan välieriin asti. Hakala valittiin miesten maajoukkueryhmään kesäksi 2011, mutta polvivammojen vuoksi päätti lopettaa uransa.

Muuta
-----

Hakala on kotoisin lentopalloilijoistaan tunnetulta Pieksämäeltä. Hakalan veljet Anssi Hakala ja Juhani Hakala ovat myös lentopalloilijoita. Anssi Hakala on pelannut satoja liigaotteluita ja Juhani Hakala useita kymmeniä. Hakalan veljeksistä Anssi ja Lauri ovat pelanneet muutaman kauden myös rantalentopalloa yhdessä. Juhani Hakala pelasi LEKA Volleyssa isoveljensä alaisuudessa kaudella 2015–2016.

Saavutukset
-----------

### Henkilökohtaiset

* Vuoden lentopalloilija Sveitsissä 2008
* Yhdysvaltain All-American -1. tähdistössä 2006
* Vuoden valmentaja Ruotsissa 2018

### Joukkueessa

* Sveitsin mestaruus 2008
* Sveitsin Cup-kulta 2008

### Rantalentopallo

* SM-hopea 2007, 2009
* SM-pronssi 2004, 2005, 2006, 2008

Joukkueet pelaajana
-------------------

* 2010–2011 Suomi Lentopalloseura Etta
* 2009–2010 Belgia Aquacare Halen
* 2008–2009 Suomi Tampereen Isku-Volley
* 2007–2008 Sveitsi Lausanne UC
* 2004–2007 Yhdysvallat University of Hawaii Warriors
* 2003–2004 Suomi Napapiirin Palloketut
* 2001–2003 Saksa Bad Saulgau
* 1989–2001 Suomi Pieksämäen Tsemppi

Maajoukkuevalmennus
-------------------

* 2018 Suomi Suomen naisten lentopallomaajoukkue
* 2017 Alankomaat Hollannin naisten lentopallomaajoukkue
* 2015–2016 Suomi Suomen miesten lentopallomaajoukkue
* 2014 Slovenia Slovenian miesten lentopallomaajoukkue

Seuravalmennus
--------------

* 2017–2019 Ruotsi Sollentuna Volleybollklubb (Elitserien, päävalm.)
* 2014–2017 Suomi LEKA Volley (Mestaruusliiga, päävalm.)
* 2013–2014 Slovenia ACH Volley Ljubljana (Mestareiden Liiga, apuvalm.)
* 2011–2012 Yhdysvallat Pepperdine University Waves (NCAA, apuvalm.)
* 2008–2009 Suomi Kempeleen Lentopallo (SM-liiga, apuvalm.)

Lähteet
-------

1. ↑  Lauri Hakala on LEKA Volleyn uusi päävalmentaja *Mestaruusliiga*. Viitattu 3.4.2016.
2. ↑  Lauri Hakala Ettaan - Lentopalloliitto *www.lentopalloliitto.fi*. Viitattu 3.4.2016.
3. ↑  Lauri Hakala Suomen Beach Volley -tietokannassa (biitsi.fi) (Arkistoitu – Internet Archive)
4. ↑  Lauri Hakala lentopallomaajoukkueen päävalmentajaksi Bakun Euroopan kisoihin - SuomiUrheilu *SuomiUrheilu*.  26.3.2015. Viitattu 30.5.2017.
5. 1 2   *yle.fi*.
6. 1 2  Sportti.com Estonia - LEKA Volley sai uuden vastuuvalmentajan | Sportti.com *www.sportti.com*. Viitattu 20.11.2016.
7. 1 2  Håkan Wendler: Sollentuna skriver kontrakt med Lauri Hakala *Sollentuna Volley*.  Arkistoitu 3.9.2017. Viitattu 30.5.2017. (ruotsiksi)
8. 1 2  Outi Poikonen: Savolaisvalmentajan uusi osoite löytyy Ruotsista *savonsanomat.fi – Savon Sanomat*. Viitattu 30.5.2017.
9. 1 2  Rob Koper: Samenstelling WGP-team van Oranje bekend *Volleybaldames*.  5.7.2017. Viitattu 3.9.2017.
10. ↑  Westman och Hakala är årets coacher - Elitserienvolleyboll.se *Elitserienvolleyboll.se*.  27.3.2018. Viitattu 19.4.2018. (ruotsiksi)
11. ↑  Lauri Hakala naisten maajoukkueen 2-valmentajaksi *lentopalloliitto.fi*. Viitattu 19.4.2018.
12. 1 2  Marko Viitanen ja Lauri Hakala Olympiakomitean palvelukseen *Suomen Olympiakomitea*.  12.12.2018. Viitattu 11.4.2020.
13. ↑
14. ↑  Facts not Opinions *Facts not Opinions*. Viitattu 30.5.2017. (englanniksi)
15. ↑   (Arkistoitu – Internet Archive)
16. ↑
17. ↑
18. ↑   (Arkistoitu – Internet Archive)
19. ↑
20. ↑
21. ↑
22. ↑   *lekavolley.fi*.  Arkistoitu 4.3.2016.
23. ↑   *lentopalloliitto.fi*.
24. ↑  Haastajat värittävät lentismaajoukkueen leiriavausta *www.lentopalloliitto.fi*. Viitattu 5.5.2016.
25. ↑  Lauri Hakalan kesätöille hieno päätös *lentopalloliitto.fi*. Viitattu 3.9.2017.
26. ↑
27. ↑
28. ↑
29. ↑
30. ↑
31. ↑   (Arkistoitu – Internet Archive)
32. ↑
33. ↑   (Arkistoitu – Internet Archive)
34. ↑
35. ↑
36. ↑
37. ↑
38. ↑
39. ↑
40. ↑
41. ↑   (Arkistoitu – Internet Archive)
42. ↑   (Arkistoitu – Internet Archive)
43. ↑  Lauri Hakala Leka Volleyn valmentajaksi *savonsanomat.fi*.  Arkistoitu 6.10.2014.
44. ↑